
Кузьма Чорны. Апавяданне  “Макаркавых Волька”, раман “Пошукі будучыні”
Кузьма Чорны (1900–1944) – празаік, драматург, публіцыст. Выдатны майстар-аналітык, творчасць якога вызначаецца глыбокім псіхалагізмам і філасофскім зместам.  Эстэтычная і філасофская канцэпцыя пісьменніка  – “чалавек – гэта цэлы свет”. Чорнаўскі чалавек не толькі ўвасабляе ўвесь свет, ён пачынае ўсведамляць сябе прыналежным да гэтага свету, адказным за яго. Праз усю  творчасць пісьменніка праходзіць тэма гістарычнага лёсу  беларускага народа, сцвярджэнне яго ў праве на сваюбацькаўшчыну. 
К. Чорны ( Мікалай Карлавіч Раманоўскі) нарадзіўся  24 чэрвеня 1900 г. у маёнтку Боркі на Случчыне.  Закончыўшы  Цімкавіцкае народнае вучылішча, паступіў у Нясвіжскую настаўніцкую семінарыю. У 1923 г. паступіў у Белдзяржуніверсітэт  на літаратурна-лінгвістычнае аддзяленне, дзе правучыўся два гады.  У 1924 – 1928 гг. працаваў у рэдакцыі газеты “Беларуская вёска”, у 1926 – 1931 гг. – старшыня літаб’яднання “Узвышша”, у 1932 – 1937 гг. – галоўны  літкансультант  кабінета маладога аўтара  пры Саюзе   пісьменнікаў Беларусі. 14 кастрычніка 1938г. быў  безпадстаўна арыштаваны, прасядзеў у мінскай  турме  амаль 8 месяцаў.  У гады Вялікай Айчыннай  вайны  жыў  у  Маскве,     удзельнічаў  у  выданні газеты-плаката “Раздавім фашысцкую гадзіну”. Летам 1944 г. вярнуўся ў Мінск, працаваў у рэдакцыі  часопіса “Беларусь”.
К. Чорны з’яўляецца аўтарам  зборнікаў апавяданняў “Срэбра жыцця” (1925), “Апавяданні” (1925), “Па дарозе” (1926), “Пачуцці” (1926), “Хвоі гавораць” (1926), “Вераснёвыя ночы” (1929),  “Нянавісць” (1930), “Брыгадзіравы апавяданні” (1932),  аповесцей  “Лявон Бушмар”(1930), “Люба Лук’янская” (1936),  “Скіп’ёўскі лес” (1944), раманаў “Сястра” (1928), “Зямля” (1928), “Бацькаўшчына” (1931), “Трэцяе пакаленне” (1935), “Пошукі будучыні”( 1943), “Млечны  шлях” (1944), “Вялікі дзень” (1944), п’ес “Бацькаўшчына” (1934),  “Ірынка” (1941), а таксама шматлікіх перакладаў, публіцыстычных  і крытычных  артыкулаў.
У друку малады пісьменнік пачаў  выступаць у 1920 г. Першыя творы Чорнага-маладнякоўца адлюстроўваюць “новага”, свядомага героя (апавяданні “На граніцы”, “На варце”, “Новыя людзі”, “Радасць жанчыны” і інш.). Але герой гэты быў пазбаўлены канкрэтнага зместу, індывідуалізацыі, жыццёвасці. “Уранніх апавяданнях Кузьма Чорны  выдае  жаданае за рэальнае. Адсюль устаноўка  на лірызм, павярхоўнасць, падмену тонкіх псіхалагічных   перажыванняў кідкай  мастацкай  дэталлю, выбухам  радаснага  пачуцця і самога пісьменніка, і яго герояў.  Нарадзіцца такому пачуццю  дапамагае  “экзальтаваны”, “павышаны”, “бліскавічны” і светлы пейзаж [2, с.97].  Радасць вынікае  яшчэ і ад адчуванная чорнаўскімі героямі сябе асобай  ў паслярэвалюцыйны час, аб чым так марыў пісьменнік. Засаблівым натхненнем празаік раскрывае  духоўнае аблічча  натур жыццярадасных, чалавечных. Такім  чынам, радасць у  творах К. Чорнага ўспрымаецца як стан дзейнасці, накіраванай на сцвярджэнне гуманістычных адносін, сацыяльнай  справядлівасці і свабоды.
Для мастацкай эвалюцыі пісьменніка характэрна  тэндэнцыя перарастання лірызму ў псіхалагічны аналіз.  Для пазнейшых твораў пісьменніка – апавяданняў “Па дарозе”, “Буланы”, “Начлег у вёсцыСінегах”,  “Справа Віктара Лукашэвіча”, “Макаркавых Волька”,  “Маленькая жанчына”, “Вялікае сэрца”  і іншыхуласцівы спалучэнне арганічнасці стылю з псіхалагічнай  матывацыяй  паводзінаў герояў, імкненне  будаваць твор на рэальных канфліктах  часу, яркасць вобразаў, увага да мастацкай дэталі. Найвышэйшага  майстэрства  К. Чорны  дасягнуў у апавяданнях, якія ўвайшлі ў зборнікі “Пачуцці” і “Хвоі гавораць”. У іх пісьменнік выпісвае  найтанчэйшыя адценні  чалавечых  пачуццяў, стварае тонкую, асацыятыўную, інтэлектуальна-філасофскую прозу.
Апавяданні К. Чорнага  другойпаловы 20-ых гадоў, напоўненыя глыбокім філасофскім зместам, ракрываюць праблемы  жыцця і смерці (“Буланы”), сэнсу існавання  (“Хвоі гавораць”),   дэмагогіі   і прыстасавальніцтва (“Справа Віктара Лукашэвіча”),  бяздушных адносінаў  маладых да старэйшага пакалення (“Трагедыя майго настаўніка”), жаночага шчасця (“Вераснёвыя ночы”) і інш.
Адным з лепшых  твораў  гэтага  часу з’яўляецца апавяданне  “Макаркавых Волька” (1938), у якім Чорны  глыбока раскрыў псіхалогію і філасофію жыцця  раённага актывіста Сафрона Дзядзюлі, які, прыстасаваўшыся  да новых умоў жыцця, зрабіў сваю кар’еру на напісанні даносаў.Канфлікт твора цесна звязаны з тымі негатыўнымі  з’явамі ў грамадскім жыцці краіны, якія адбываліся ў паслярэвалюцыйны перыяд, асабліва ў час рэпрэсій.  Дастаткова было   нядобразычліўцу напісаць  паклёп на суседа, калегу  па працы і нават  на сябра,  каб таго звольнілі з працы, альбо  выключылі з камсамола,  партыі,  навучальнай  установы і г.д.
Чорны з’едліва, у сатырычна-гратэскавай  форме паказвае  нам усебакова дзейнасць новага  чалавека: “Дзядзюля быў вялікім актывістам.  Хоць работа ў яго дома і стаяла, але затое ён быў  практыкам у тым,  каб лезці ў цэнтр  “вялікіх” спраў. Ён  пакрысе  лез  у кааперацыю, у малочную арцель, а пасля у сельсавет. Нейк так  выходзіла, што ён  заўсёды  трапляўся  пад рукой, заўсёды ўсё  ведаў, заўсёды  пра ўсё мог тонка здагадацца. ˂ ….  ˃  У  гэтай  справе  Сафрон  Дзядзюля  быў  сапраўдны  талент, можна сказаць, глыбокі  і тонкі.  З некаторага часу  ён  нават пачаў  дабірацца  да раённага цэнтра, каб  прымасціцца  там,  калі  не  на  службу, то на годнасць  раённага  актывіста.   Але райвыканкам  быў ад яго дома  далёка і Дзядзюля задаволіўся  тым, што пакінуў за сабой агульнапрызнаную  годнасць  то  “душы ўсіх спраў”,то “цэнтра ўсіх спраў” у сельсавецкім маштабе. Вядома, з такога  чалавека кпілі ў кожнай хаце, але  за  вочы.  У  вочы  ж ніхто  не хацеў  з  ім  звязвацца, кіруючыся  прыказкай,   што  “воўк  сабакі  не баіцца, але  звягі  не  любіць”.  Скончылася  тым,   што  словы “душа”  і  “цэнтр”  з’ядналі      разам   і пачалі зваць  Дзядзюлю  “цэнтральнай  душой” [4, с.532].   
Гэтай  трапнай  характарыстыкай  пісьменнік   вызначыў   асноўныя  рысы  галоўнага  героя.   Як  бачым,  Сафрон  Дзядзюля   быў  лайдаком,  ні  па  гаспадарцы, ні  на  зямлі  працаваць  ён  не  любіў.  Уся  сутнасць  яго   актыўнай  дзейнасці  заключалася  ў падслухоўванні, назіранні за палітычна  ненадзейнымі, напісанні даносаў.  Менавіта  на гэтым   ён  пабудаваў    сваю  кар’еру.  Гэта вельмі  нізменны, подлы  і помслівы  чалавек, якога пачалі  баяцца сумленныя людзі.
Фактычна, Сафрон Дзядзюля  з-за асабістай  крыўды  знішчыў сям’ю  Макаркавых,  якія  былі бежанцамі падчас імперыялістычнай  вайны  і  засталіся  жыць  у  вёсцы. З  першай  жа  сустрэчы  Сафрон  звярнуў  увагу   на  дачку  Макаркавых, Вольку,  доўга  хадзіў  за ёю  і нават  сватаўся. “Вольцы  тады  было  яшчэ  не  больш  васемнаццаці  год,  і  гэта  была самая  лепшая  танцорка   і  заўзятая   весялуха  на  ўсю  вёску.   ˂ ….  ˃  У яе і ў думках не было ісці  замуж,  і  не  толькі  за яго, але за каго б  там ні было.   Яна  хацела  ехаць вучыцца” [4, с.531].   Адмовіўшы  Сафрону і назваўшы  яго пустым ганарліўцам,  Волька  паехала  вучыцца  на рабфак.  Але Дзядзюля  пачаў  каварна   і жорстка  помсціць  дзяўчыне   за  тое,  што  не  прыняла  яго  каханне.  Ён   не  толькі   пасылаў  паклёпніцкія    пісьмы   ва ўстановы,   дзе   вучылася   ці  працавала  Волька, але  і падарваў  здароўе   яе   бацькам, давёўшы  іх  да  заўчаснай   смерці.  “ Улезшы  ў сельсавет”,  ён  не  даў магчымасці  бацьку  дзяўчыны ўзяць  патрэбныя  даведкі.   Такім  чынам, ва ўсім, што   перажыла  Волька, быў   вінаваты толькі  Сафрон: “ З задавальненнем  думаў  ён  аб  тым,  што  сваімі  заявамі адпомсціўся   Вольцы  за  колішнюю   знявагу, спакойна   клаўся  спаць,  акругліўшы   свае  думкі фразай: “ Цяпер  мы  з  ёю  квіты” [4, с.533].   
	З  часам ён  стаў  начальнікам  усёй  кааператыўнай  сеткі  на сельсавеце,   жыў  у  новым  доме, апранаўся  ў бобрыкавае  паліто,  хадзіў  з  партфелям.   Але ўнутраная  сутнасць  яго засталася  нязменнай.   Гэта  быў  усё  той  жа  крывадушны,  ілжывы,   слабавольны  чалавек.   Сітуацыя   з  яго хваробай  паказала, што “ Дзядзюля  быў   смелы  і добры  толькі  там,  дзе ўсё  добра    і  лёгка ішлося.   Цяпер  ім  апанавала  няшчасце, і  ён  размяк,  як  гнілая салома.  Аслабелы, ён  ляжаў   і  думаў   пра тое што,  нічога  лепшага  няма,  як  жыць   на  свеце. Хвароба  напалохала  яго, ён   баяўся” [4, с.536].   
Апынуўшыся   перад  тварам  смерці,    у  яго  хапіла сумлення  звярнуцца  за  дапамогай  да той,  каму  прычыніў  столькі  зла.  Але  ж,  як  толькі  Сафрону стала  лепш,  як  “цвік   з-пад малатка,  яго  мазгі  прабівала  думка,  што  на  яго  накладзена  пячаць  ганьбы:  у цяжкую  для  яго  хвіліну   Волька прыйшла  ратаваць  яго.  Нягледзячы   на  ўсе   яго  заявы,  яна  стала  доктарам” [4, с.537].   
[bookmark: _GoBack]Апошнімі  сцэнамі  апавядання  Чорны  паказвае нам чалавечнасць  і  высакароднасць  галоўнай  гераіні.   Ужо  ведаючы   пра  двурушнасць  і  подласць  Дзядзюлі, яна  яго  вылечвае,   не  пакідае  ў  бядзе,   тым  самым  духоўна   ўзвышаючыся  над  людзьмі  такога  кшталту.  Такім  чынам,  пісьменнік у  апавяданні “Макаркавых Волька”  акцэнтуе   ўвагу  не  столькі    на  грамадска-сацыяльнай, колькі  на  маральнай  сутнасці  канфлікту.   Нягледзячы  на  тое, што  “Сафронам  падрыхтаваны  новы  паклёпніцкі  ліст, які прынясе  маладой  жанчыне  новыя  непрыемнасці, апавяданне  заканчваецца   аптымістычна. Волька  ў  лісце  да  сяброўкі  піша   пра  яснае  надвор’е   і  познія   восеньскія  кветкі [1, с.11].  Гэтым  аўтар  праводзіў  думку, што  справядлівасць, праўда  не могуць не перамагчы ў новым сацыялістычным грамадстве.
     Раман  “Пошукі  будучыні”, напісаны ў 1943 годзе, стаў своеасаблівай   панарамай жыцця беларускага  народа,   паказам   яго  пошукаў  будучыні   ў трох войнах: імперыялістычнай, грамадзянскай і Вялікай Айчыннай.  Супастаўляючы  лёсы  беларусаў,  абкрадзеных   вялікім  злодзеем  тройчы  за  няпоўныя трыццаць  гадоў  –  з 1914  па 1943 гады,   аўтар   паказвае,   як  адно пакаленне   не  мела  маленства, а  ў  другога  адабралі  юнацтва,     раздзялілі  сем’і,   адарвалі  дзяцей   ад  бацькоў,   разбурылі  “гнёзды”.
       З  супастаўлення   дзвюх   гістарычных   эпох   у жыцці      Беларусі   вынікае  сюжэтная  і  кампазіцыйная   будова  рамана  –  супастаўленне  двух  яго  частак: “Украдзенае  маленства” і “Вялікае скрыжаванне”.   Яны   суадносяцца “ не  толькі як  пачатак  і заканчэнне  лёсаў, але  і  як   маральны  выбар   і  яго  наступствы, як  мэты  і  шляхі  іх здзяйснення,  як пошукі  будучыні  і  яе  прыход”[3, с.123]. У гэтым   мы  бачым  глабальнасць  задумы,  яе сацыяльна-філасофскі  ўзровень, вызначаны аўтарам  з  самага  пачатку.
          Кожная  з  частак   рамана   мае  свой  сюжэт.   У  першай  частцы  ў  хаце  Юрася   Нявады     сыходзяцца  амаль усе  галоўныя  героі  твора  –  Волечка  Нявада,   Кастусь   Лукашэвіч, немец  Густаў Шрэдэр, стары  Нявада, Сымон  Ракуцька,  граф  Паліводскі   і  інш.   Сцэнай  ратавання   палоннага   немца Чорны  ўводзіць   у  твор  матыў  багацця, золата,  якое   нікому   не  прыносіць  шчасця.  
У другой  частцы  матыў  багацця   –  на другім  плане.  На   першы  план  выходзіць   як  “сюжэта –  і лёсавызначальны  пачатак   матыў  Бацькаўшчыны.  Яе  прыроднае  аблічча,  яе  прыгажосць,  яе  моц  і  вечнасць    увасобленыя  ў  магутнасці  і  велічы старога  дрэва,  на  якое   арыентуюцца  ўсе  героі.  Невыпадкова,  што   яно стаіць  на  Вялікім  скрыжаванні, –  яму,  як   і Бацькаўшчыне,   наканавана   жыць  на шляху”[3, с.124].   
Такім  чынам,   тэма   твора  –  лёс  краіны   ў  перыяд   паміж  трымя  войнамі,  лёс  трох  пакаленняў,  якія   зведалі  асабіста  ўсю  трагедыю  таго  часу.  Раман  шматпраблемны, але  галоўная  праблема  твора  вызначана  аўтарам  ужо  ў  загалоўку.  Усе  героі  ў  пошуку  сваёй  жыццёвай  дарогі,  у пошуку   сваёй  будучыні   і   будучыні  сваіх  дзяцей.  
      Праблема  будучыні  ставіцца   пісьменнікам  шырока   і  вырашаецца  ў  філасофскім плане. “ Галоўнай   каштоўнасцю  Кузьма  Чорны  лічыць  чалавека,  сям’ю,   дзе  ў  працоўных  буднях  выхоўваецца  гуманістычнае  светаадчуванне,  дзе  ёсць   глеба  для  развіцця   пачуццяў   любові  да ўсяго жывога,  спагады,  дабрыні.  Героі  рамана  ратуюць  хворага  палоннага  немца, таму  што  ўспрымаюць  яго  не  як  ворага,  а  як  небараку, які  трапіў у  бяду.   <….  > Для  сумлічан,  фельчара,  рускага  салдата   натуральна  адчуваць  сябе  чалавекам,   здольным  на шкадаванне, спачуванне.  Таму   і  немец так  расчулены,  такі  ўдзячны.   Сярод   добрых  людзей  і ён  добры  і шчыры”[3, с.122].    
Будучыня  для  Шрэдэра-старэйшага  і  яго жонкі  –  стаць  з арандатара   гаспадаром  фальварка.   Па гэтай   прычыне   ён  абрабаваў  непрытомнага  графа  Паліводскага.  Для  Шрэдэра-малодшага – збудаваць   вялікую  Германію   і  правіць  усім  светам.   Граф  Паліводскі   і  Люцыян   Акаловіч   імкнуцца  вярнуць  страчаныя  ў  выніку   рэвалюцыі  багацці,  вярнуць  свае прывілеі.
Адна з  цэнтральных  праблем  рамана  –   праблема  бацькоў  і дзяцей, узаемаадносін пакаленняў, якая раскрываецца  таксама ў філасофскім   плане.  К. Чорнага цікавяць  у  меншай  ступені бытавыя ўзаемаадносіны  ў  сям’і, а ў большай   –  канчатковы  вынік  гэтых  узаемаадносін,  фарміраванне   чалавека  будучыні. Інтэлігентнага  садыста  Густава  Шрэдэра-малодшага выхавала клапатлівая   маці  Гертруда,  а  бацька –  хоць імпульсіўна  здольны  на міласэрнасць  –  не паўплываў  на  сына ніяк. Ліза і  Тамаш   Ракуцькі, выхаваныя  толькі  маці  ды  яе  ўспамінамі  пра  іх  бацьку, супрацьстаяць   фашызму.   Волечка   Нявада   становіцца  жонкай  партызанскага   камандзіра  Кастуся  Лукашэвіча  ў  час  вайны.  Да барацьбы   за  сваю  будучыню  рыхтуецца  Ліза  Лукашэвіч.   Пісьменніка  цікавіць  сам  вынік   выхавання   ў  сямь’і,  сам  працэс  выспявання  еднасці   чалавечых  душ.  
Даволі  выразна  закранаецца  ў  рамане і нацыянальная праблема. Люцыян  Акаловіч,   бадай,  лепш  за  іншых  раскрывае  пагардлівае стаўленне да  Беларусі  Захаду: “ Я  вырас  з  думкаю:  калі-небудзь адбудзецца  паход  на  Усход і Польшча  асталюецца   на  ўсёй  Усходняй  Беларусі.  А  са слова “Беларусь” мы смяяліся.   Ніякай  Беларусі  няма, а ёсць Польшча”[4, с.1372].    
Густаў  Шрэдэр-малодшы   глядзіць  на  чужы  край, як  на  свой, у  адрозненне  ад   бацькоў,  якія  яшчэ  вагаюцца,  а на  яго   жыхароў  –  як  на  бязмоўных казюляк, якімі  можна  кіраваць,  як  хочаш.  К.  Чорны   з  болем  паказвае   раскрыжаваную  Беларусь, парэзаную, пашкамутаную,  што   прыводзіць  да  малых-вялікіх людскіх  няшчасцяў, парадоксаў.  Так, Сымон Ракуцька, маючы  дзве  хаты   ў  розных   частках  Радзімы,  не  жыве   па-людску  з  сям’ёй  ні  ў  адноой  з  іх. Драма  разбуранага    гнязда-Радзімы  паўстае  са  старонак  рамана.
Такмі чынам, вобразы  герояў   рамана гарманічна ўпісваюцца  ў агульную,  трывожна-трагедыйную   канцэпцыю   рэчаіснасці,  створаную  Кузьмой Чорным.   Іх найчасцей   спасцігае  драматычны,  суровы  лёс.   Яны   перажываюць  толькі  рэдкія  хвіліны  радасці ( Кастусь  і  Волечка)   ці  нават  зусім  яе  не  ведалі і  не зведаюць ( стары Нявада, Сымон  Ракуцька   і  яго  жонка-пакутніца, іх  дзеці Ліза  і Тамаш. У  многіх  з  іх  войны  ўкралі  маленства   і  будучыню,  ператварылі  іх,  найсумленнейшых  людзей,  у  вандроўнікаў-нявольнікаў, падобных  Сымону  Ракуцьку, адарвалі  ад  родных  і  блізкіх  на  доўгія-доўгія  гады.  К. Чорны паказаў  трагедыйнасць  лёсу  беларусаў  у XX  стагоддзі.
Кузьма  Чорны –  выдатны  мастак-псіхолаг. У  рамане  ён  паказвае  цэлую  гаму  перажыванняў  рана пасталелых, пазбаўленых  нармальнага дзяцінства  і юнацтва  ні  то  дзяцей, ні  то дарослых. Увесь  раман сатканы   з  каларытных, псіхалагізаваных  сцэн. Аўтар   умела   спалучае  канкрэтнае  з агульным, бытавое з сімволікай. Сінтэз рэалістычных  і сімволіка-алегарычных  вобразаў  у  рамане ( крыжа як сімвала пакут  і  ачышчэння;  вялікага  і  малога  скрыжаванняў  як сімвалаў  вечнага жыцця  і руху;  будучыні, якая  схавана  ад  пакаленняў  і  да  якой  усе  нястомна  ідуць; Часу – выдатнага  лекара  людскіх  ран  і  шрамаў  на целе Радзімы)  забяспечвае  значнасць   і маштабнасць  твора  і тых  агульначалавечых   праблем,  што  ў  ім  вырашаюццца.  Гарманічным  спалучэннем  рэальнага  і  ўмоўнага   дасягаецца  мастацкая  вартасць  твора.



Літаратура
1. Грамадчанка, Т.К. Беларуская проза XX стагоддзя:постаці, творы, праблемы:дапаможнік / Т.К. Грамадчанка. – Мінск:БДПУ, 2009. – 72с.
2. Мішчанчук, М.І. кузьма Чорны.З верай у светлы дзень / М.І. Мішчанчук// Беларуская літратура XX ст.:Вучэб.дапам./М.І.Мішчанчук, І.С. Шпакоўскі. . – Мінск:Выш.шк., 2001. . – 91-149.
3.Мушынская, Т.Кузьма Чорны.”Пошукі будучыні”. Вывучэнне рамана ў XI класе/Т.мушынская//Роднае слова. . – 1999. . – №8. . – с. 116-129.
4.Чорны,К. выбраныя творы/К.чорны/ Уклад і прадм.М.Тычына. . – Мінск: “Беллітфонд”, 2000. . –608с.








	



